កម្ពុជា​សមហាត់​ជា​មួយ​ប្រទេស​សមាជិក​អាស៊ានដើម្បី​ទប់ស្កាត់​គ្រោះ​មហន្តរាយ​
អ្នក​ជំនាញ​សុខាភិបាល​កម្ពុជា​និង​អាស៊ី​-ប៉ាស៊ីហ្វ៊ិក សម​ហាត់​រយៈ​ទប់​ស្កាត់​​នឹង​ជម្ងឺ​រាត​ត្បាត​​ដែល​អាច​កើត​មាន​ក្នុង​តំបន់​។
អ្នកជំនាញសុខាភិបាលនៃប្រទេសកម្ពុជា និងប្រទេសនានានៅក្នុងតំបន់អាស៊ីប៉ាស៊ីហ្វិកធ្វើលំហាត់ត្រៀមផែនការទប់ស្កាត់ជំងឺឆ្លងរាតត្បាត និងគ្រោះមហន្តរាយផ្សេងៗរយៈពេលប្រាំថ្ងៃនេះនៅក្នុងសប្តាហ៍មុន ដើម្បីឆ្លើយតបទៅនឹងលទ្ធភាពនៃការផ្ទុះឡើជំងឺឆ្លង។ លំហាត់នេះបានផ្តោតទៅលើរបៀបរៀបចំផែនការសម្រាប់ទប់ស្កាត់ជំងឺគ្រុនផ្តាសាយ ការរញ្ជួយដី ខ្យល់ព្យុះ ការចម្លងមេរោគតាមចំណីអាហារ គ្រោះថ្នាក់ឧស្សាហកម្ម គ្រោះភ្លើងឆេះព្រៃ គ្រោះទឹកជំនន់ គ្រោះរាំងស្ងួត ការបាក់រលំអាគារ និងគ្រោះរលកសមុទ្រ (Tsunami) ដែលធ្វើឱ្យខាតបង់តម្លៃ និងបាត់បង់ជីវិតមនុស្ស។ តំណាងប្រមាណ១៣០នាក់ពីរដ្ឋាភិបាល ភ្នាក់ងារអង្គការសហប្រជាជាតិ ភ្នាក់ងារសហរដ្ឋអាមេរិកសម្រាប់ការអភិវឌ្ឍអន្តរជាតិ និងអង្គការមិនមែនរដ្ឋាភិបាលបានចូលរួមនៅក្នុងការធ្វើលំហាត់នេះ។ លំហាត់រយៈពេលប្រាំថ្ងៃនេះនៅក្នុងសប្តាហ៍មុនមានសារៈសំខាន់ណាស់ ដើម្បីជួយបណ្តាប្រទេសនៅតំបន់អាស៊ី-ប៉ាស៊ីហ្វិកឱ្យឆ្លើយតបទៅនឹងលទ្ធភាពនៃការផ្ទុះឡើងជំងឺឆ្លង, យោងតាមសេចក្តីថ្លែងការណ៍។ លោកវេជ្ជបណ្ឌិតសុខ ទូច ប្រធាននាយកដ្ឋានទប់ស្កាត់ជំងឺឆ្លងនៃក្រសួងសុខាភិបាល បានថ្លែងប្រាប់ វីអូអេថា លំហាត់ត្រៀមផែនការទប់ស្កាត់ជំងឺឆ្លងនេះមានសារៈសំខាន់ណាស់សម្រាប់ប្រទេសកម្ពុជា និងបណ្តាប្រទេសអាស៊ាន ដើម្បីឆ្លើយតបទៅនឹងហេតុការណ៍ដ៏អាក្រក់ណាមួយដែលនឹងអាចកើតឡើង។ លំហាត់នេះបានផ្តោតជាសំខាន់ទៅលើរបៀបរៀបចំវិធានការយុទ្ធសាស្ត្រសម្រាប់ទប់ស្កាត់ ការពារ ព្យាបាល និងផែនការស្នើសុំជំនួយពីសហគមន៍អន្តរជាតិ ដូចជាថ្នាំពេទ្យ សន្តិសុខ ពស្តុភារ ការដឹកជញ្ចូន និងទីជម្រកពីសហគមន៍អន្តរជាតិ ដើម្បីជួយដល់ជនរងគ្រោះនៅក្នុងតំបន់រងគ្រោះ។ លោកអ៊ែនឌ្រូ ប៊ែតស៍ (Andrew Bates) ទាហានជាប់កិច្ចសន្យារបស់សហរដ្ឋអាមេរិកបានបញ្ជាក់ថា គ្រូពេទ្យ ក្រុមសន្តិសុខ និងក្រុមភស្តុភារត្រូវមានបញ្ជីការងាររួមដែលជាបញ្ជីផ្គត់ផ្គង់បរិក្ខា និងបុគ្គលិក ដើម្បីបំពេញ កិច្ចការងារទាំងនោះ។ លោកវេជ្ជបណ្ឌិតសុខ ទូចបានបញ្ជាក់ថា នៅពេលណាដែលប្រទេសកម្ពុជារកឃើញករណីមេរោគឆ្លង ប្រទេសកម្ពុជាត្រូវអនុវត្តវិធានការហ៊ុំព័ទ្ធតំបន់ប៉ះពាល់ជាបន្ទាន់។ ប៉ុន្តែកម្ពុជាមិនអាចទប់ទល់ជំងឺឆ្លងបាន១០០ភាគរយទេ។ ដូច្នេះប្រទេសទាំងអស់ត្រូវត្រៀមវិធានការទប់ស្កាត់ហេតុការណ៍អាក្រក់បំផុត ដែលមិនអាចទប់ស្កាត់បាននេះ។ លោកបន្តថា៖ «សំខាន់ការត្រៀមរៀបចំធ្វើផែនការរបស់ប្រទេសនីមួយៗ ដូចជាធ្វើផែនការជារួមក្នុងនាមជាអាស៊ាន ពីព្រោះក្នុងអាស៊ាននេះ យើងមានយន្តការគ្រោះមហន្តរាយ។ យើងក៏ផ្សាភ្ជាប់នឹងការទប់ស្កាត់ជំងឺផ្តាសាយសាកលជាមួយយន្តការទប់ស្កាត់គ្រោះមហន្តរាយ»។ លោកវេជ្ជបណ្ឌិតសុខ ទូច បានបន្តថាប្រទេសទាំងអស់ត្រូវការកងកម្លាំងសន្តិសុខពិតប្រាកដ ដើម្បីធានាដល់ការដឹកជញ្ចូនជំនួយទៅដល់កន្លែងរងគ្រោះ និងការរៀបចំផែនការផ្តល់សេវាការពារ ឬ ការព្យាបាល នៅពេលដែលមនុស្សធ្លាក់ខ្លួនឈឺ។ លោកអ៊ែនឌ្រូ ប៊ែតស៍ បានបញ្ជាក់ថា ក្រុមអាជ្ញាធរប្រចាំតំបន់ត្រូវផ្តោតការយកចិត្តទុកដាក់ទៅលើការឆ្លើយតបប្រចាំតំបន់ ដូចជាភ្លើងឆេះព្រៃ និងសុវត្ថិភាពសាធារណៈ។ លោកបញ្ជាក់ថា តួនាទីគាំទ្រពហុផ្នែក គឺសំដៅគាំទ្រភ្នាក់ងារទប់ស្កាត់ជំងឺឆ្លងថ្នាក់ជាតិដែលមានក្រសួងសុខាភិបាល និងគណៈកម្មាធិការជាតិគ្រប់គ្រងគ្រោះមហន្តរាយ ព្រមទាំងធ្វើទំនាក់ទំនងជាមួយយោធាប្រទេសជិតខាង ដូចជាកងកម្លាំងពហុជាតិ និងអង្គការសហប្រជាជាតិ។